Тхыдэ дахэ зиIэ
Мэлбахъуэ Тимборэ и цIэр зезыхьэ Лъэпкъ библиотекэм щагъэлъэпIащ библиотекэхэм я урысейпсо махуэр.
Республикэм и библиотекэм зегъэужьыным хэлъхьэныгъэфI зэрыхуащIам папщIэ, КъБР-м ЩэнхабзэмкIэ и министерствэм и щIыхь тхылъыр хуагъэфэщащ IуэхущIапIэм и къудамэм и унафэщI Къармэ Иринэ, библиотекарь нэхъыжь КъуэщIысокъуэ Людмилэ, лъэпкъ, лъахэхутэ къудамэм и лэжьакIуэ нэхъыжь Адраевэ Джамилэ сымэ.
КъБР-м щэнхабзэмкIэ и министр Фырэ Руслан и хъуэхъум къыхигъэщащ зи илъэс 90-р нэгъабэ ягъэлъэпIа Лъэпкъ библиотекэм щэнхабзэ и лъэныкъуэкIэ мыхьэнэшхуэ зэриIэр.
Абы и тхыдэ дахэм 1921 гъэм щIышылэм и 14-м къыщыщIедзэ. Аращ Налшык къалэм ЦIыхубэ библиотекэ нэхъыщхьэр къыщызэIуахар. Щылажьэр цIыхуиплI къудейт. Нобэ республикэм и Лъэпкъ библиотекэм тхылъ мин бжыгъэхэр щахъумэ, щэнхабзэ, егъэджэныгъэ IуэхущIапIэ инщ. Къудамэ 28-уэ гуэша IуэхущIапIэм цIыхуи 133-рэ щолажьэри, абыхэм ящыщу 12-м «КъБР-м щэнхабзэмкIэ щIыхь зиIэ и лэжьакIуэ» цIэ лъапIэр къыфIащащ.
ГЕРАСИМОВЭ Риммэ.
